કાલબાદેવી રોડ પર આમ પણ ચાલવાની જગ્યા નથી હોતી ત્યારે આ રીતે ખાડાઓ ખોદીને પબ્લિકની પરેશાનીમાં વધારો જ કરવામાં આવે છે. વિવિધ તંત્રો વચ્ચે સંકલનના અભાવે સુધરાઈ દ્વારા રોડ બનાવવામાં આવે છે અને એને થોડો વખત પણ પસાર નથી થતો ત્યાં તો ટેલિફોન નિગમ, વૉટર ડિપાર્ટમેન્ટ, ડ્રેનેજ ડિપાર્ટમેન્ટ જેવાં વિવિધ તંત્રો દ્વારા રોડને કે ફૂટપાથને ખોદી નાખવામાં આવે છે અને પછી એમ જ થીગડાં મારીને છોડી દેવામાં આવે છે. વિકસિત દેશોમાં રોડ બનાવવામાં આવે છે ત્યારે રોડની નીચે અલગ-અલગ ડક્ટ્સ કે પાઇપો બેસાડીને ભૂગર્ભમાં જાળ બિછાવવામાં આવે છે જેથી પૂરો રોડ ન ખોદતાં ફક્ત બન્ને ટર્મિનલ એન્ડ્સ પર જ ખોદકામ કરવું પડે છે. એથી સમય અને નાણાંનો વ્યય નથી થતો અને જાહેર જનતાને ઓછામાં ઓછી હાલાકી વેઠવી પડે છે. ઉપરાંત તેમની પાસેથી હેવી પેનલ્ટી વસૂલ કરવામાં આવે છે.